„Крийдънс Клиъруотър Ривайвъл“ () е американска рок група, която достига голяма популярност по време на своето съществуване през 1967 – 1972 година. Основана е в Ел Серито край Сан Франсиско от Джон Фогърти (вокали, китара), Том Фогърти (китара), Стю Кук (бас китара) и Дъг Клифърд (ударни), които работят заедно още от 1959 година, първо под името „Блу Велветс“, а след това като „Голиуогс“. Музикалният им стил включва рутс рок, суамп рок и блус рок. Въпреки произхода си от Района на заливана Сан Франциско, те свирят садърн рок с текстове за баю, сомове, река Мисисипи и други популярни символи на Южните щати, както и на актуални политически и обществени теми като противопоставянето на Виетнамската война. Групата участва в известния фестивал „Удсток“ през 1969 година.